

**Struktura e re antikorrupsion në Ministrinë e Drejtësisë**

***Koordinatori Kombëtar Antikorrupsion*** – Ministri i Drejtësisë do të luajë rolin e Koordinatorit Kombëtar Kundër Korrupsionit dhe strukturës së reformuar antikorrupsion e përqëndruar në Ministrinë e Drejtësisë.

***Drejtoria e Përgjithshme Antikorrupsion*** në Ministrinë e Drejtësisë mbulon fushën e përgjegjësisë shtetërore për hartimin dhe monitorimin e strategjive në fushën antikorrupsion dhe ndjekjen dhe hetimin administrativ të rasteve të dyshuara të korrupsionit në administratën publike.

***Rrjeti i Koordinatorëve Antikorrupsion*** përbëhet prej 78 Koordinatorë të angazhuar në 17 agjenci / institucionet kryesore, të cilët janë pjesë e strukturës antikorrupsion dhe kanë varësi direkte nga Koordinatori Kombëtar Antikorrupsion dhe jo nga titullarët e institucioneve të tyre.

**Qëllimi**

Objektivi i kësaj strukture është lufta kundër çdo lloj forme të korrupsionit nga punonjësit e administratës publike dhe forcimi i besimit te qytetarëve dhe biznesit për një administratë publike, efiçente dhe me integritet. Qytetarët dhe biznesi do të jenë aleatët e koordinatorëve në identifikimin dhe adresimin e rasteve korruptive, pasi janë ata që marrin shërbimet në këto institucione.

Pjesë e këtij procesi bashkëpunimi është dhe ruajtja e anonimatit të çdo denoncuesi si dhe garancia në zbatim të ligjit për mbrojtjen e të dhënave personale dhe përpunimit të informacionit.

Risia që sjell kjo strukturë është shpejtësia dhe efikasiteti në trajtimin e ankesës apo denoncimit nga qytetarët. Përmes këtij mekanizmi kombëtar të referimit të korrupsionit të të gjitha niveleve, çdo qytetar mund t’i qaset direkt koordinatorit në institucionin e vendosur për të denoncuar apo raportuar çdo parregullsi nga më të lehtat deri te rastet korruptive.

**Roli**

Rrjeti i Koordinatorëve Antikorrupsion mbledh, analizon dhe koordinon të gjithë informacionin për rastet korruptive të referuara nga burime të ndryshme përmes bashkëpunimit me strukturën përgjegjëse për Anti-Korrupsionin në Ministrinë e Drejtësisë, Task Forcën Ndërinstitucionale Anti-Korrupsion dhe strukturat e tjera antikorrupsion, me qëllim parandalimin, goditjen dhe rritjen e ndërgjegjes publike kundër korrupsionit në institucionet e administratës shtetërore dhe tek qytetarët.

Koordinatorët do të ushtrojnë funksionet e tyre në *17 agjencitë kryesore të administratës* ( *shih listën më poshtë*) publike, në sektorët më nevralgjikë dhe të ndjeshëm ndaj korrupsionit, si dhe në ato institucione ku perceptimi i publikut për korrupsionin është i lartë.

Në nivel rajonal do të ketë Koordinatorë në Drejtoritë vendore të Agjencisë Shtetërore të Kadastrës, Operatorit të Shërbimeve të Kujdesit Shëndetësor, Drejtorisë të Përgjithshme të Arsimit Parauniversitar.

**Si të raportosh një akt abuzimi dhe korrupsioni**

Një akt korrupsioni duhet të jetë i dënueshëm nga ligji. Cfarë mund të bësh si individ apo si biznes për të denoncuar praktika abuzive.

**Zgjidh një nga këto mënyra:**

1. Shkruaji Koordinatorit tënd në adresën: [koordinatori.ak@drejtesia.gov.al](http://drejtesia.gov.al/denonco/)  
2. Tako personalisht Koordinatorin pranë Institucionit ku ke evidentuar korrupsion!  
3. Tako personalisht strukturën përgjegjëse për antikorrupsionin në Ministrinë e Drejtësisë.  
4. Denonco nëpërmjet sistemit elektronik të ankesave publike pranë Kryeministrisë në platformën [shqiperiaqeduam.al](https://shqiperiaqeduam.al/)

*Institucionet pjesë e rrjetit të koordinatorëve antikorrupsion janë:*

1. Drejtoria e Përgjithshme e Agjencisë Shtetërore të Kadastrës,  
   2. Agjencia e Ofrimit të Shërbimeve Publike të Integruara,  
   3. Inspektorati Kombëtar i Mbrojtjes së Territorit,  
   4. Drejtoria e Përgjithshme të Gjendjes Civile,  
   5. Inspektorati Shtetëror i Punës dhe Shërbimeve Shoqërore,  
   6. Drejtoria e Përgjithshme të Tatimeve,  
   7. Drejtoria e Përgjithshme të Doganave,  
   8. Drejtoria e Përgjithshme Detare,  
   9. Agjencia për Zhvillimin Bujqësor dhe Rural,  
   10. Drejtoria e Përgjithshme e Autoritetit Kombëtar të Ushqimit,  
   11. Drejtoria e Përgjithshme e Agjencisë Kombëtare të Bregdetit,  
   12. Agjencia Kombëtare të Zonave të Mbrojtura,  
   13. Drejtoria e Përgjithshme të Agjencisë Kombëtare të Mjedisit,  
   14. Drejtoria Qendrore e Operatorit të Shërbimeve të Kujdesit Shëndetësor,  
   15. Drejtoria Qendrore e Drejtorisë të Përgjithshme të Arsimit Parauniversitar  
   16. Agjencia për Sigurimin e Cilësisë në Arsimin e Lartë.  
   17. Drejtoria e Përgjithshme e Shërbimit të Transportit Rrugor.

**Referenca ligjore**

Vendimi i Këshillit të Ministrave *Nr.618, datë 20.10.2021* “Për krijimin, organizimin e funksionimin e rrjetit të koordinatorëve kundër korrupsionit”

Urdhri i Kryeministrit *Nr. 86, datë 25.06.2020*, ku përcaktohet krijimi dhe funksionimi i kësaj strukture.